נבסו

נֶבְסוּ (מאמהרית: ነፍሱ נֵפְסוּ, נשמה/נפש) היא קומדיית מצבים ישראלית. נבסו עלתה לראשונה לשידור ב-9 במרץ 2017 בערוץ 2, במסגרת שידורי הזכיינית "רשת". את הסדרה יצרו וכתבו יוסי ואסה, שי בן עטר וליאת שביט, ביים שי בן עטר ומככבים בה יוסי ואסה, מירב פלדמן, חנה לסלאו, גדי יגיל, מסקי שיברו וסולומון מרשה. הסדרה זכתה בפרס אמי הבין-לאומי לסדרה הקומית הטובה ביותר של 2018. לאחר שבעה פרקים ב-6 באפריל 2017 הסתיים החצי הראשון של העונה הראשונה. החצי השני של העונה הראשונה עלה ב-6 בנובמבר 2017, לאחר פיצול ערוץ 2 ושודר בערוץ 13. צילומי העונה השנייה החלו במאי 2019 והסתיימו ביולי 2019, והעונה עלתה לשידור ב-13 ביוני 2020, והסתיימה ב-28 במאי 2021. בספטמבר 2017 נמכרה הסדרה לרשת FOX האמריקאית. ב-12 בנובמבר 2017 פורסם כי הסדרה המקורית עלתה גם לגמר טקס הטלוויזיה הבינלאומי של C21Media בלונדון שם הייתה מועמדת כקומדיה הטובה ביותר. בספטמבר 2022 נמכרה לערוץ ZDF הגרמני ובשנת 2023 עלתה למסך תחת השם "I don't work here". בסוף אותו החודש הסדרה נמכרה לנטפליקס עם שתי העונות של הסדרה. גילי צ'לצ'או (יוסי ואסה), פרסומאי ממוצא אתיופי, נשוי לתמר (מירב פלדמן), אמנית ופסלת ממוצא אשכנזי פולני. גילי ותמר מנסים לגדל את ילדתם בת החמש, למרות הדעות הקדומות והמתחים של המשפחה המורחבת, כאשר כל מפגש של המשפחות המורחבות גורם בעיקר לחילוקי דעות. הם מתגוררים אצל ניצה (חנה לסלאו) אמה חסרת הטאקט והמתנשאת של תמר ואצל יעקב (גדי יגיל), פנסיונר טרי שמבצע כל מה שניצה אומרת לו לעשות. אלמיטו צ'לצ'או (מסקי שיברו), אמו של גילי נאמנה למסורת האתיופית ודואגת לילדיה, כעת גרה עם אחיה שמלש (סולומון מרשה), דודו של גילי. הסדרה עוסקת בסיטואציות שנקלעים אליהן תמר וגילי בחיי היומיום, לצד סיטואציות של המשפחה המורחבת. בכל פרק שלושה מישורים: עלילה מרכזית ושתי עלילות משנה; לרוב העלילה הראשית עוסקת בתמר וגילי ולרוב עלילות המשנה עוסקות בשני צדי המשפחה המורחבת: אלמיטו ושמלש או יעקב וניצה. גיל ״גילי״ (נגוסה) צ'לצ'או (יוסי ואסה): פרסומאי ישראלי ממוצא אתיופי בשנות השלושים לחייו. בעלה של תמר ואביה של מעיין, אמו היא אלמיטו. תמר אגסי-צ'לצ'או (מירב פלדמן): אמנית ישראלית ממוצא אשכנזי בשנות השלושים לחייה. אשתו של גילי ואמה של מעיין, הוריה הם ניצה ויעקב. ניצה אגסי (חנה לסלאו): אמא של תמר ואשתו של יעקב. פולניה, חסרת טאקט, מתנשאת ופוקדת כל הזמן על בעלה. היא מנסה להיות סובלנית כלפי גילי ומשפחתו, אך לא תמיד מצליחה. סבתה של מעיין. יעקב אגסי (גדי יגיל): אבא של תמר ובעלה של ניצה. עבד ברפא"ל במשך 30 שנה וכעת הוא פנסיונר טרי. ניצה מנצלת זאת והיא פוקדת עליו לעשות את כל מה שהיא מורה לו. סבה של מעיין. אלמיטו צ'לצ'או (מסקי שיברו): אמו של גילי. אלמנה בשנות החמישים לחייה, נאמנה למסורת האתיופית, ומבחינתה גילי איבד כל קשר לשורשיו האתיופיים. סבתה של מעיין. שמלש מקונן (סולומון מרשה): אחיה של אלמיטו ודודם של גילי, אורטל ואלירן. ידוע בתאונותיו הרבות במהלך נהיגה. מעיין צ'לצ'או (אריאלה איזנווה): בתם בת החמש של גילי ותמר. אלירן צ'לצ'או (חיים איזיקיאס): בנה של אלמיטו, אחיהם של אורטל וגילי. אורטל צ'לצ'או (לירז אברה): בתה של אלמיטו, אחותם של אלירן וגילי. כרמון (שמעון מימרן): הבוס של גילי ומנדל. מנדל (קובי אריאלי): עובד במשרד הפרסום של גילי. אומר לגילי בכנות את כל מה שחושב עליו ועל מעשיו. ד"ר עמי (עמי ויינברג): מנהל בית חולים. זאודיטו (טיטי קבדה): חברה טובה של אלמיטו, בת זוג של שמלש. קארין (לילך ברנע-לשם): עובדת בחברת הפרסום. יושבת על משבצת ה"אפליה המתקנת" כאישה. גיורא (דב רייזר): חברו הטוב של יעקב אשר יצא מהארון בגיל 70. אשתו לשעבר היא חמדה. גלעד אגסי (אלישע בנאי): אחיה של תמר ובנם של יעקב וניצה, חזר לביקור מולדת מברלין, ולאחר מכן חזר באשמת ניצה ויעקב. מאיר אדוני: בתפקיד עצמו, שף שבא להעביר ליעקב סדנת בישול קציצות פרטית, כדי שיבשל יותר טוב מניצה. רוני סומק: בתפקיד עצמו, מנחה סדנת שירה שיעקב וניצה משתתפים בה. אריק סיני: בתפקיד עצמו, זמר ששר משיריו של יעקב. מיכאל אלוני: בתפקיד עצמו, בתור בן זוגה לשעבר של תמר. אובססיבי כלפיה. אורה (גילת אנקורי): חברה של ניצה. סוזי מילר: אישה לה מוכר יעקב את חלקת הקבר שקנה לה ולאשתו, לאחר מכן מוכרת את החלקה בכפול לניצה שמחליטה שהיא לבסוף רוצה להיקבר לצד בעלה. מידע וכתבות: נבסו, ברשת החברתית פייסבוק "נבסו", במסד הנתונים הקולנועיים IMDb (באנגלית) "נבסו", באתר אידיבי "נבסו", במסד הנתונים הקולנועיים KinoPoisk (ברוסית) "נבסו", במיזם "אישים" לתיעוד היצירה הישראלית "נבסו", באתר הזכיינית רשת לירון זייד, ‏יוצר הסדרה "נבסו" מדבר, באתר ‏מאקו‏, 2 במרץ 2017 בלאק פאוור: טהוניה רובל וקפה שחור חזק מפרגנים, באתר וואלה, 27 בפברואר 2017 יעל געתון‏, "הסדרה היא תוצאה של החוויות שלנו": ריאיון עם שי בן עטר, במאי "נבסו", באתר וואלה, 15 במרץ 2017 מאיה פולק, כמה יוסי: המסע של "נבסו" מנתניה למינסוטה, באתר nrg‏, 8 בדצמבר 2017 ביקורות: עידו ישעיהו‏, שחקן נשמה: מתחת לבעיות של "נבסו" מסתתרת סדרה נפלאה, באתר וואלה, 10 במרץ 2017 דניאל שירין, עכבר העיר אונליין, "נבסו": קומדיה שלא נושכת חזק מדי, באתר הארץ, 10 במרץ 2017 סמדר שילוני, "נבסו": פאנצ'ים מהודקים, משחק מצוין, באתר ynet, 10 במרץ 2017 רן בוקר, כבוד: "נבסו" זכתה בפרס הסדרה הקומית באמי הבינלאומי, באתר ynet, 20 בנובמבר 2018 "טלוויזיה - FOX האמריקאית הזמינה פיילוט של "נבסו" מבית "רשת" | רשת". רשת. נבדק ב-2017-09-25. נועה פרייס‏, חזית גם בחו"ל: "נבסו" של רשת עלתה לגמר ב-C21Media - תתחרה מול סדרה שמפיצה KI, באתר וואלה, 12 בנובמבר 2017 הסדרה הישראלית נבסו נרכשה על ידי הערוץ הגרמני ZDF | בועות, באתר ynet, 20 בספטמבר 2022 שגיא בן נון‏, רשת 13 קברה את "נבסו" ונטפליקס הצילה אותה. מה צפוי לה עכשיו?, באתר וואלה, 26 באוקטובר 2022